Български национален съюз
Българският национален съюз (официално регистрирана като Български Национален Съюз – Еделвайс), съкратено БНС „Еделвайс“, е крайнодясна неформална организация в България със седалище в София, създадена през 2000 г. от Боян Расате, която се счита за идеен наследник на фашисткия Съюз на българските национални легиони (1932 – 1943), воден от генерал Христо Луков.

История 
Дългогодишен лидер на организацията е Боян Станков с псевдоним Расате, водещ сваленото от ТВ ефир предаване „Национална гвардия“ по „Балкан българска телевизия“. През 2010 г., малко преди скандал с порноснимки, за които се твърди, че го показват със съпругата му в оргия, той се оттегля от председателския пост. На негово място са избрани за съпредседатели Звездомир Андронов, Асен Кръстев и Николай Николаев.

През август 2007 г., след безредици и демонстрации в столичния квартал „Красна поляна“, от БНС „Еделвайс“ обявяват, че ще правят „национална гвардия“ – организация, която да защитава българите, основно от „циганския терор“.

Бившият лидер Боян Расате оглавява листите на партия „Български национален съюз „Нова демокрация“ (БНС-НД) за предсрочните парламентарни избори на 5 октомври 2014 г. По този повод от „Еделвайс“ излизат с публично становище, подчертаващо, че организацията БНС „Еделвайс“ няма нищо общо с партията БНС-НД и че БНС „Еделвайс“ не подкрепя „гласно или негласно“ нито една от политическите партии, участващи в изборите.

Сътрудничи в съвместни инициативи с националистическата партия ВМРО – Българско национално движение и неонацистката организация Кръв и чест.

Организацията е регистрирана като юридическо лице с нестопанска цел в частна полза.

Критики 
БНС „Еделвайс“ е обвиняван във фашистки или неонацистки възгледи. Организацията възприема себе си като продължител на Съюза на българските национални легиони (СБНЛ) – ултранационалистическа профашистка и пронацистка организация в България, активна през 1932 – 1944 година и определяна като най-мощното фашистко движение в българската история.

Поради участието си в организирането на ежегодния „Луковмарш“, както и поради други прояви, в общественото пространство БНС „Еделвайс“ е сочен като проводник на неофашистки, неонацистки, расистки и хомофобски идеи.

Източници

Външни препратки 
 

 
Фашистки организации в България
Неонацистки организации